ພວກກະບົດທາລິບານ ຕັດຫົວ ພົນລະເຮືອນ 17 ຄົນ
​ກຸ່ມຄົນດັ່ງກ່າວ​​ ໄດ້ພາກັນ​ຈັດ ງານສັງ​ສັນຊຸມ​ແຊວເຕ້ນລໍາກັນ ທີ່​ມີທັງ​ຍິງ​ແລະຊາຍ ມາຮ່ວມນໍາ ​ຊຶ່ງ​ເປັນ​ກິດຈະກໍາ​ທີ່ ພວກທາ​ລິ​ບານ ບໍ່ມັກ.
ເຈົ້າໜ້າທີ່ ຢູ່ທາງພາກໃຕ້ຂອງອັຟການິສຖານ ກ່າວວ່າ ພວກກະບົດທາລີບານ ໄດ້ຕັດຫົວ ພົນລະເຮືອນອັຟການິສຖານ 17 ຄົນ ບັນດາເຈົ້າໜ້າທີ່ ໃນແຂວງ Helmand ກ່າວວ່າ ພວກກະບົດໄດ້ ສັງຫານ ຜູ້ຊາຍ 15 ຄົນ ແລະຜູ້ຍິງ 2 ຄົນ ໃນເຂດເມືອງ Musa Qala ໃນຕອນແລງວັນອາທິດວານນີ້ ເພາະວ່າກຸ່ມຄົນດັ່ງກ່າວໄດ້ ພາກັນຈັດການສັງສັນຊຸມແຊວ ທີ່ມີທັງຍິງແລະຊາຍມາຮ່ວມນໍາ ແລະມີທັງດົນຕີແລະເຕ້ນລໍາ ຊຶ່ງເປັນກິດຈະກໍາທີ່ພວກທາລິບານ ບໍ່ມັກນັ້ນ ຫລາຍຊົ່ວໂມງຫລັງຈາກການຕັດຫົວພວກຄົນເຫລົ່ານັ້ນ ພວກທາລິບານໄດ້ເຂົ້າຍຶດເອົາ ຄ້າຍທະຫານອັຟການິສຖານແຫ່ງນຶ່ງ ໃນເຂດເມືອງ Washir ຂອງແຂວງ Helmand ໃນການບຸກໂຈມຕີໃນຕອນກ່ອນແຈ້ງວັນອາທິດວານນີ້ ໂດຍໄດ້ສັງຫານ ທະຫານອັຟການິສຖານ 10 ຄົນ ໂຄສົກລັດຖະບານທ້ອງຖິ່ນ ກ່າວວ່າ ມີທະຫານ ສີ່ຄົນໄດ້ຮັບບາດເຈັບ ໃນການໂຈມຕີ ດັ່ງກ່າວ ແລະວ່າ ທະຫານຫ້າຄົນໄດ້ໜີໄປກັບພວກທາລິບານ ຍັງບໍ່ເປັນທີ່ແຈ້ງຂາວໃນເວລານີ້ເທື່ອວ່າ ພວກທີ່ໜີໄປກັບກຸ່ມທາລິບານນັ້ນ ໄດ້ຖືກລັກພາໂຕໄປ ຫລືວ່າ ໜີໄປດ້ວຍຄວາມສະໝັກໃຈ ໃນຂະນະດຽວກັນ ຢູ່ທາງພາກຕາເວັນອອກຂອງອັຟການິສຖານ ເຈົ້າໜ້າທີ່ NATO ກ່າວວ່າ ທະຫານກອງຫັບແຫ່ງຊາດອັຟການິສຖານຄົນນຶ່ງ ໄດ້ຍິງ ສັງຫານ ທະຫານນາໆຊາດສອງຄົນ NATO ກ່າວວ່າ ທະຫານຂອງຕົນໄດ້ຍິງຕອບໂຕ້ ແລະກກໍໄດ້ສັງຫານທະຫານຄົນດັ່ງກ່າວ |ການໂຈມຕີດັ່ງກ່າວ ທີ່ມີຂຶ້ນຢູ່ແຂວງ Laghman ແມ່ນເປັນເທື່ອຫລ້າສຸດໃນການໂຈມຕີໂດຍບຸກຄົນພາຍໃນ ຢ່າງຕໍ່ເນື່ອງກັນມາໃນປີນີ້ ທີ່ໄດ້ສ້າງຄວາມເສຍຫາຍ ໃຫ້ແກ່ຄວາມ ໄວ້ເນື້ອເຊື່ອໃຈກັນລະຫວ່າງພັນທະມິດ ທັງສອງ